Súradnice: 42°09′03″S 24°44′13″V﻿ / ﻿42,150745°S 24,736951°V﻿ / 42.150745; 24.736951

**Chrám svätého Juraja** (bulh. Църква „Свети Георги" – *Cărkva „Sveti Georgi"*) je chrám Bulharskej pravoslávnej cirkvi z druhej polovice 19. storočia, ktorý sa nachádza v centrálnej časti mesta Plovdiv v Plovdivskej oblasti v južnom Bulharsku. Kultúrna pamiatka miestneho významu.

Iné názvy
---------

Chrám je známy aj pod názvami **Chrám svätého veľkomučeníka Juraja Víťazného** (bulh. Църква „Свети великомъченик Георги Победоносец" – *Cărkva „Sveti velikomăčenik Georgi Pobedonosec"*), alebo **Chrám svätého Juraja Víťazného** (bulh. Църква „Свети Георги Победоносец" – *Cărkva „Sveti Georgi Pobedonosec"*).

Lokalita
--------

Chrám svätého Juraja sa nachádza v centrálnej časti mesta Plovdiv v štvrti *Maraša* (bulh. Мараша)  na ulici „Trajko Kitančev" (bulh. улица „Трайко Китанчев" – *ulica „Trajko Kitančev"*, doslova *ulica Trajka Kitančeva"*), na križovatke s ulicou „Janko Sakăzov" (bulh. улица „Янко Сакъзов" – *ulica „Janko Sakăzov"*, doslova *ulica Janka Sakăzova"*). Leží neďaleko nábrežia rieky Marica.

Dejiny
------

### Prvá budova

Prvý chrám bol na mieste postavený v roku 1730 a už v tomto prvom chráme sa slúžili liturgie v bulharčine. Niekedy okolo roku 1770 bol tento chrám zničený Turkami.

### Druhá budova

Druhá budova bola s najväčšou pravdepodobnosťou trojloďová pseudobazilika s polkruhovou apsidou a s oddelene stojacou niekoľkoposchodovou zvonicou, ktorá sa nachádzala v blízkosti severozápadnej časti chrámu.

Iniciatíva na výstavbu nového chrámu sa objavila v priebehu roku 1846. S iniciatívou prišli obyvatelia bulharskej štvrti Maraša, keďže chceli mať opäť chrám, kde by sa slúžili liturgie v bulharčine, ako aj na protest proti zvyšujúcemu sa gréckemu vplyvu. Chrám postavený na základoch pôvodného chrámu v rokoch 1847 – 1848. Chrám nechal postaviť Georgi Marazli, ktorý na výstavbu daroval aj pozemok, pričom výstavbu budovy finančne podporil významný plovdivský občan Stojan Todorov Čalăkov, ktorý taktiež zabezpečil sultánsky ferman (špeciálne povolenie) pre výstavbu.

V roku 1848 bola v chrámovom dvore postavená a pri príležitosti vysvätenia chrámu taktiež otvorená taktiež aj budova bulharskej chrámovej školy.

V roku 1876 bol v chrámovom dvore obesený účastník Aprílového povstania Vasil Sokolski.

Chrám bol vážne poškodený ruskou delostreleckou guľou 3. januára 1878 počas bojov v priebehu v priebehu rusko-tureckej osloboditeľskej vojny. Peniaze na opravu chrámu sa začali zbierať krátko po zničení pôvodnej budovy z roku 1848 a celá zbierka nakoniec trvala tri roky. Vo februári 1881 bola na miesto prizvaná skupina expertov, aby posúdili možnosť opravy budovy. Na základe prehliadky bolo odporučené zvyšky budovy zdemolovať do základov a chrám postaviť ako novú budovu. Následne bolo rozhodnuté držať sa tohto odporúčania a pri tejto príležitosti ešte pokračovať vo finančnej zbierke a budovu zároveň rozšíriť.

### Súčasná budova

Základný kameň novej budovy bol položený 17. mája 1881. Výstavba bola ukončená v polovici 1883. Chrám bol vysvätený 26. októbra 1883. V roku 1903 bola k budove chrámu pristavená zvonica.

V roku 1985 budova získala štatút kultúrnej pamiatky miestneho významu.

Charakteristika
---------------

Súčasná budova bola postavená podľa projektu architekta Josefa Schnittera.

Budova je postavená v štýle ruského klasicizmu druhej polovice 19. storočia. Zároveň však bola dodržaná tradícia chrámových stavieb z obdobia bulharského národného obrodenia a chrám tak bol postavený ako trojloďová pseudobazilika. Vo východnej oltárnej časti je budova zakončená veľkou polkruhovou apsidou. Nad centrálnou časťou naosu sa nachádza polkruhová kupola postavená na vysokom tambure.

Pred severným ako aj južným vchodom do chrámu sa nachádza schodisko vedúce k portiku v dórskom štýle, ktorý je vo vrchnej časti zakončený trojuholníkovým frontónom.

### Zvonica

Rovnako ako chrám, aj zvonica je dielom architekta Josefa Schnittera. Zvonica je dvojposchodová a bola pristavená k fasáde budovy pred západným vchodom do budovy. Zvonicu podopierajú štyri stĺpy štvorcového pôdorysu, medzi ktorými sa nachádza priechod k hlavnému vchodu do chrámu. Vo vrchnej časti je zvonica zakončená kupolou.

### Interiér

V západnej časti naosu sa nachádza balkón. Podlaha je vystlaná mramorovými doskami.

### Ikonostas a ikony

Ikonostas v chráme je z obdobia bulharského národného obrodenia a pochádza z pôvodnej (druhej) budovy chrámu z roku 1848. Zhotovený bol v empírovom štýle. Najvýznamnejšími ikonami z ikonostasu sú diela významného maliara ikon Nikolu z Adrianopolu, ktorý ich zhotovil v rokoch 1845 a 1849. Významné sú aj ikony debărského maliara ikon Ivana Georgiv-Spaovského zo začiatku 20. storočia.

Patrocínium
-----------

Chrám je zasvätený svätému veľkomučeníkovi Jurajovi Víťaznému

*Chrámový sviatok*: 6. máj, na sviatok svätého veľkomučeníka Juraja Víťazného

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu

Rok zaradenia do predbežného zoznamu pre udelenie štatútu kultúrnej pamiatky: 1980

Rok vyhlásenia za kultúrnu pamiatku: 1985

Dôvod ochrany: umelecká hodnota stavby

Oficiálny názov v zozname Národného inštitútu pre nehnuteľné kultúrne dedičstvo: *Cărkva „Sveti Georgi"* (bulh. Църква „Свети Георги" – *Cărkva „Sveti Georgi"*, doslova *Chrám svätého Juraja*)

Galéria
-------

* celkový pohľad na chrám zo severucelkový pohľad na chrám zo severu
* pohľad na chrám zo severozápadupohľad na chrám zo severozápadu
* pohľad na chrám z juhozápadupohľad na chrám z juhozápadu
* pohľad na chrám zo západupohľad na chrám zo západu
* pohľad na chrám z juhupohľad na chrám z juhu
* pohľad na chrám z juhupohľad na chrám z juhu
* pohľad na chrám zo severovýchodupohľad na chrám zo severovýchodu
* pohľad na chrám z východupohľad na chrám z východu
* pohľad na východnú časť chrámu s apsidoupohľad na východnú časť chrámu s apsidou
* pohľad na severný vchod do chrámupohľad na severný vchod do chrámu
* pohľad na západný vchod do chrámupohľad na západný vchod do chrámu
* detailný pohľad na zvonicudetailný pohľad na zvonicu
* detailný pohľad na strop v priestore vchodu pod zvonicoudetailný pohľad na strop v priestore vchodu pod zvonicou
* pohľad na chrámový dvor v južnej častipohľad na chrámový dvor v južnej časti

Referencie
----------

1. 1 2 3 4 5 6 7 8 9 10   *НИНКН: Област Пловдив* [online]. ninkn.bg, [cit. 2023-05-19]. Dostupné online.
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24  PIŽEV, Aleksandăr; LINKOV, Krasimir. Orthodox Churches in Plovdiv. Plovdiv : Lettera. 2004. 152 s. ISBN 9545165243. S. 89 – 99. (po anglicky)
3. 1 2 3 4 5 6 7 8 9 10 11 12 13 14  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 435. (po bulharsky)
4. 1 2 3 4 5 6 7 8 9 10 11 12 13 14 15  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 272 s. ISBN 9789548852845. S. 32. (po bulharsky)
5. 1 2 3 4 5 6 7 8 9 10 11 12 13 14 15 16 17  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 564. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám svätého Juraja (Plovdiv)**